**Fluberget** er et fornminnefelt i Stavanger, med helleristninger og smårøyser fra bronsealderen. Med 170 synlige figurer og 80 skålgroper er det 
det største helleristningsfeltet på Jæren.

Feltet ligger på Hestnes ved Hafrsfjord, vest i Stavanger kommune. Som kulturminne fra bronsealderen er ristningene automatisk fredet etter kulturminneloven. Riksantikvarens ID-nummer er 24610. 

Helleristningene er laget over lang tid, antagelig av mennesker som drev jordbruk i området. I Fluberget finner en flere halve jettegryter, dannet av smeltevann
og stein i sen istid. Isen har ligget tett inntil berget, slik at halve jettegryten er laget i isen, halve i berget. De fleste helleristningene 
er plassert nær jettegryter på sørsiden av berget. Et søkk i berget med høy tetthet av ristninger på sørsiden blir kalt for 
«Solalteret».

Mange av ristningene framstiller båter, som var det vanligste motivet brukt i bronsealderen. Loddrette streker i båtene kan tolkes som mennesker eller årer og 
kalles mannskapsstreker. Ved båtene er det også mange skålgroper. Noen arkeologer mener at en kan ha brukt gropene til å ofre i, for eksempel blod eller smør.

Flere av ristningene er formet som bokstaven Y. Dette motivet er blitt tolket som mennesker som tilber gudene, ved å strekke armene oppover. Etter det latinske ordet
for å tilbe, kalles figurene for *adoranter*. 

Som i flere andre helleristningsfelt i Rogaland, finner en i Fluberget risset inn figurer som symboliserer fotavtrykk. Her er også risset inn håndavtrykk, et motiv som er mer
sjeldent i andre felt i Rogaland og i Norge. Det er lansert flere tolkningsforslag for disse avtrykkene. En tolkning er at avtrykkene symboliserer guder, som en ikke måtte avbilde på annen måte. 

I feltet finner en også geometriske figurer som sirkler og spiraler. Disse kan kanskje være solsymbol. Andre ramme- og gitterfigurer har en ikke vært i stand til å tolke. 

Fluberget kan ha vært et religiøst samlingssted. Motivene i helleristningene kan være knyttet til ulike ritualer for fruktbarhet og livssyklus. 
Arkeologen Synnøve Vinsrygg studerte i 1979 soloppgang og solnedgang fra Fluberget ved vintersolverv, i et forsøk på å fastslå betydningen av stedet i sammenheng
med dette tidspunktet. På grunn av lavt skydekke ble ikke forsøket vellykket, og Vinsrygg kunne bare anbefale videre studier for å fastslå en mulig betydning. 
I bronsealderen gikk sjøen inn i en vik ved Fluberget.

Helleristningene på Fluberget ble oppdaget i 1879. I 1894 ble det i Revheimsmyra, 200 meter sørøst for Fluberget, funnet to bronselurer
fra yngre bronsealder. De er kanskje ofret i myra, etter å ha vært i bruk under seremonier ved Fluberget. Bronselurene er utstilt på Arkeologisk museum i Stavanger. 
Rørlengden i lurene var 176 cm, og lurene var demontert i fem deler, lagt fint ved siden av hverandre i myra. 
På nordsiden av myra, nær Fluberget, er det også funnet to flintdolker, hvorav minst den ene er fra bronsealderen. På sørsiden av myra ble det i 1879 funnet en huløks av 
bronse.

Se også
-------

* Helleristningene på Aubeberget - nærliggende fornminnefelt fra bronsealderen

Bildegalleri
------------

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| Håndavtrykk
 |
| Håndavtrykk
  |

|  |
| --- |
| Båtmotiv
 |
| Båtmotiv
  |

|  |
| --- |
| Båtmotiv i Solalteret
 |
| Båtmotiv i Solalteret
  |

|  |
| --- |
| Skålgroper i Solalteret
 |
| Skålgroper i Solalteret
  |

|  |
| --- |
| Spiralmotiv
 |
| Spiralmotiv
  |

|  |
| --- |
| Geometrisk figur
 |
| Geometrisk figur
  |

|  |
| --- |
| Utsikt mot Revheimsmyra
 |
| Utsikt mot Revheimsmyra
  |

 |

Referanser
----------

1. 1 2 3 4 5 6  Info-plakat på Fluberget, Arkeologisk museum i Stavanger. Lest november 2021
2. 1 2 3 4  I. Svendsen, R.N. Næss, W. Brun, L. Presch-Danielsen (2021). «#UTfork helleristninger i Stavangerområdet». *Fra haug og heidni, Tidsskrift for Rogaland arkeologiske forening* (3).
3. 1 2  *Faggrenser brytes*. Arkeologisk museum i Stavanger. 1982. s. 80ff. ISBN 82-90215-48-7.
4. ↑  *Ristninger i forhistorie og middelalder*. Universitetets oldsaksamling. 1980. ISBN 82-71810-15-4.
5. ↑  «Tor Obrestad: Helleristningar og vatn. Båtar i berg. Bronse og gravskikk»Betalt abonnement kreves. *Stavanger Aftenblad*. 16. april 2004. Besøkt 21. november 2021.
6. ↑  Sveinung Bang-Andersen (1981). *Jæren i de eldste tider*. Arkeologisk museum i Stavanger. ISBN 82-90215-34-7.
7. ↑  Bjørn Myhre (1981). *Sola og Madla i førhistorisk tid*. Arkeologisk museum i Stavanger. ISBN 82-90215-36-3.

Eksterne lenker
---------------

* Arkeologisk museum i Stavanger #Utforsk helleristninger i Rogaland
* www.fornminner.no om Fluberget
* «Fluberget». *Kulturminnesøk*. Riksantikvaren – Direktoratet for kulturminneforvaltning.

  


|  |  |
| --- | --- |
| Oppslagsverk/autoritetsdata | Riksantikvaren kulturminne
 |